
CATHY WILLIAMS

En ny rolle

Oversatt av Siv Rekve

MINISERIE: SØSKNENE STOWE


Søsken med familiehemmeligheter i bagasjen finner kjærligheten på uventede og idylliske steder. Dette er andre del i miniserien Søsknene Stowe.

Cathy Williams kommer fra Trinidad, men fikk et stipend for å studere språk og litteratur ved Exeter University i 1975. Det var der hun traff mannen, Richard, og har siden den gang blitt boende i England. Paret har tre døtre.


Til min inspirerende partner David og mine vidunderlige døtre 


1

«Jeg har fått en personlig invitasjon.»

Evelyn Scott skjøv den håndskrevne beskjeden over kjøkkenbordet til Izzy. Utenfor signaliserte en brennende oransje himmel at skumringen nærmet seg.

Her i Napa Valley virket horisonten endeløs, og den store himmelen var et lerret der hver fargenyanse bønnfalt om å bli malt, avhengig av tidspunktet og værets luner. Izzy kunne ha ligget på ryggen i en åker i timevis og bare nytt den imponerende, vekslende skjønnheten.

«En personlig invitasjon?» Hun tok opp arket og innså at selv om de hadde snakket avslappet sammen den siste halvannen timen og Evelyn hadde lyttet og svart på alt Izzy hadde hatt å rapportere, hadde hun skjult hvor bekymret hun var. Og Izzy visste hva som var kilden til den bekymringen.

Hun leste beskjeden.

Den var skrevet på et tykt, kremfarget papir, den typen hun forbandt med aggressive banker som innkrevde lån, eller advokater som truet med fengsel.

Håndskriften bekreftet førsteinntrykket. Lange, bestemte streker inviterte til te, der salget av det lille huset kunne diskuteres «ansikt til ansikt». Invitasjonen så mer ut som en innkalling.

«Det er første gangen han har kontaktet meg selv.» Evelyn reiste seg og begynte å ta av bordet mens hun vinket bort Izzys tilbud om hjelp. «Du trenger ikke å bekymre deg for en gammel dames problemer. Det var ikke derfor du kom hit.»

«Evelyn, dine problemer er mine problemer.»

Etter nesten en måned føltes det fremdeles merkelig å kalle henne Evelyn istedenfor Nanny Scott, som var det moren hadde kalt henne. Selv i dag hadde Izzy klare minner om å sitte i morens soverom og se Beverly Stowe børste håret, ta på leppestift og inspisere ansiktet fra alle vinkler mens hun pratet i vei. Izzy hadde lyttet. Hun hadde trodd at moren måtte være verdens vakreste kvinne, og hun hadde slukt hvert ord med den intense tilbedelsen bare et barn kunne mønstre.

Det hadde vært tusen historier om Nanny Scott. Izzy hadde møtt Evelyn Scott for første gang på hennes eneste tur til California da hun var ni, et år før foreldrene ble drept i en flyulykke. Den ferien hadde brent seg inn i hjernen hennes, for ferier med foreldrene hadde vært sjeldne. Hun kunne fremdeles huske gleden over å være sammen med dem den varme, avslappende sommermåneden som om det var i går, og ikke for tolv år siden.

Så når hun så bekymringen i Evelyns ansikt, ble Izzy rasende over de urimelige og skremmende påfunnene til milliardæren som ønsket å kjøpe huset under den syttini år gamle kvinnens føtter uten å bry seg om hva som ville skje med henne. Han hadde sendt undersåttene sine, men beskjeden hadde ikke blitt overlevert til hans tilfredsstillelse, så nå var han her med kniven, klar til å kutte løs en gammel kvinne for pengenes skyld.

«Nei», sa Evelyn bestemt idet hun satte en tallerken med hjemmelaget gresskarpai foran Izzy. «Du har hendene fulle uten alt dette tullet. Ingen kan tvinge meg til å gjøre noe.»

«Hendene mine er tomme for øyeblikket», svarte Izzy.

«Så du har endelig hørt på meg og ringt broren din?» Evelyns øyne glitret interessert, og hennes egne problemer var skjøvet til side et øyeblikk. «Jeg visste at det var noe du ville fortelle meg. En gammel dame merker slikt.»

Izzy tenkte at dette var grunnen til at hun ikke hadde planer om å dra tilbake til Hawaii før hun hadde ordnet situasjonen her. Nei, hun var ikke forpliktet til det, men hva skjedde med anstendighet og rettferdighet hvis man bare gjorde det riktige fordi man var forpliktet til det?

Izzy hadde flyktet fra Hawaii etter at hjertet hennes ble knust. Og hun hadde flyktet til stedet der moren vokste opp, hadde hatt et overveldende behov for å være nær moren på en eller annen måte etter det katastrofale forholdet med Jefferson.

Lengselen etter bare å føle at morens ånd var der, hadde vært barnslig og irrasjonell, men den hadde også vært sterk nok til at hun ga etter for den.

Hun hadde gravd fram esken full av gamle bilder, postkort og alt annet hun hadde samlet i årene før foreldrene døde. Hun hadde gransket bilder av ranchen der moren hadde vokst opp før hun som attenåring begynte et nytt liv i England. Hun hadde myst mot bildene av Nanny Scott, besteforeldrene hun bare hadde møtt én gang, og alle de unge, vakre menneskene i morens tenåringsliv. Og så hadde hun droppet alle pliktene på hotellet der hun jobbet og flyktet.

Hun hadde selvfølgelig hatt skyldfølelse over å la brødrene i stikken, men hun hadde sørget for at alt var à jour, og hun hadde visst at Nat kunne ta over midlertidig. Hun hadde også visst at Max ville stille opp, og alt ville bli ordnet opp i, for det var det han gjorde. Han styrte med jernhånd, kommanderte og utstedte ordre, og ting ble gjort.

Hun var for såret til å ville bli et sted hun ikke ønsket å være, gjøre en jobb hun ikke ønsket å gjøre, uansett hvor privilegert hun hadde vært som fikk den i utgangspunktet.

Det var som om det sårede hjertet hadde fått henne til å konfrontere alle de lange årene hun hadde levd i en ørken, lært å leve et liv uten foreldrenes kjærlighet og støtte, sett og misunt vennene og forholdet de hadde til sine foreldre.

Max og James hadde begge gjort sitt beste, men det hadde vært begrenset hvor mye de kunne gjøre. Hun hadde stirret dypt ned i avgrunnen foreldrenes død etterlot seg, og etter Jefferson og den bitre skuffelsen hadde hun blitt drevet til å konfrontere den, lete etter det som manglet, som hun tåpelig nok hadde trodd at hun kanskje ville finne hvis hun dro tilbake dit moren hadde bodd.

Hun hadde visst at det store huset, som moren hadde kalt det, hadde blitt solgt for lenge siden, sammen med vinmarkene. Hun hadde ingen forhåpninger om å kunne gå inn i morens barndomshjem. Men bare det å være i området var lindrende, og hun hadde vært glad da hun fant ut at Evelyn fremdeles var her da hun besøkte det lille huset.

Hun hadde forventet at broren ville spore henne opp, han hadde innflytelse nok til å få noen til å lokalisere henne i løpet av sekunder, men han hadde ikke gjort det, og det hadde gitt henne en sjanse til virkelig å bli kjent med Evelyn. Og i løpet av et par uker hadde hun hørt om problemene hun hadde med å beholde huset i møte med de stadige kravene om å selge til fyren som hadde kjøpt det store huset, og det enda større huset ved siden av, slik at to middels store vingårder kunne bli til en enorm vingård. Enda en grådig eiendomsutvikler uten skrupler.

Evelyn hadde også fått høre om hennes problemer, og hun hadde ingen planer om å svikte den eldre kvinnen nå når hun trengte hjelp.

«Vel?» presset Evelyn henne. «Jeg er lei av å tenke på mine problemer. Gi meg noen gode nyheter. Og jeg vet at du har gode nyheter!»

Izzy fortalte Evelyn om telefonsamtalen hun hadde holdt for seg selv de siste par timene. Ja, hun hadde snakket med Max, etter mye nøling. Han hadde heldigvis ikke sporet henne opp, men hørt på Mia, og hadde valgt å vente, men det hadde nok vært motvillig.

Izzy hadde vært nervøs da hun ringte for å fortelle ham at det var mulig at hun måtte bli i California på grunn av Evelyns problemer.

Hun hadde vært redd for at han ville bli rasende, forventet at han skulle beordre henne til å komme tilbake, og vært innstilt på en krangel. Men han hadde vært fantastisk. Han hadde til hennes overraskelse fortalt henne at han hadde reist rundt på øyene. Hun kunne ikke huske at broren noensinne hadde gjort noe som ikke involverte et kontor, en datamaskin og en hær av ja-menn som sto i kø for å ta imot ordre. Og han hadde forsikret henne om at alt var under kontroll, at de kunne snakke om hva hun ønsket å gjøre, istedenfor hva han ønsket at hun ville gjøre, når hun kom tilbake.

Istedenfor å stille spørsmål og risikere at han ombestemte seg, hadde hun lettet avsluttet samtalen.

Hun grep arket igjen og kikket på det før hun så på Evelyn.

«Du går ikke til te hos den mannen», sa hun lavt, men bestemt. Hun grep Evelyns hånd. Hun var spinkel som en fugl. Hun var sterk nok, og fikk mye trening ved å stelle i hagen sin, men det føltes som om et vindpust kunne blåse henne bort.

«Jeg må få det overstått», sukket Evelyn.

«Nei. Ikke du. Jeg.»

*

Gabriel Ricci så på klokken og rynket pannen, for kvinnen var for sen.

Han hadde invitert henne til halv seks. Han regnet med at det ville være omtrent når noen i slutten av syttiårene ville sette seg ned med en kopp te, kaffe eller kakao og et kakestykke, etter en ettermiddagslur. Det var en antakelse han gjorde uten noen beviser, for han hadde aldri faktisk drukket te med en eldre person klokken halv seks før.

Halv seks var et travelt tidspunkt i arbeidsdagen hans. Te og kake var det siste han tenkte på. Men det var nødvendig. Derfor var det irriterende å vente, for han hadde nådd en posisjon der han hadde så mye makt og innflytelse at han vanligvis ikke måtte vente på noen lenger. Han befalte, og de kom når de skulle.

Livet hadde virkelig forandret seg, tenkte han. Han så seg rundt i den flotte stuen med duse farger, fantastiske kunstverk og utsikten til vinmarkene utenfor.

Han kunne fremdeles huske det trange lille huset han hadde vokst opp i – den avflassede malingen, den lille gresspletten utenfor som fungerte både som hage, grønnsakshage og et sted å henge opp klesvasken på de varme sommerdagene i Brooklyn. Han og foreldrene hadde bodd tett i tett med naboene, og livet hadde vært kaotisk. Det var et sted hvor den sterkeste kom seg til topps, og den svakeste enten ble beskyttet eller sank til bunns.

Mot dette bakteppet hadde foreldrene hans klart å innprente viktigheten av utdanning, og behovet for å komme seg ut eller gå under. Gabriel hadde mang en gang hatet det gjentatte mantraet om å lese flittig og bli til noe. Å skulke unna og ha det moro hadde vært en uimotståelig fristelse, spesielt når han hadde visst at han kunne ha vært lederen av gjengen med et fingerknips. Han var stor, han var gatevant, og han var fryktløs. Men mantraet hadde trengt inn, og han hadde altfor mye kjærlighet til og respekt for de hardtarbeidende italienske foreldrene til ikke å høre på dem.

Han hadde lest. Han hadde jobbet hardt. Han hadde endt opp med å studere ingeniørarbeid ved MIT, og etter det ved Harvard der han tok en doktorgrad i business. Han hadde bestemt seg for ikke bare å klatre opp stigen. Det ville ikke være nok. Han hadde satt seg fore å fly til toppen av stigen. Han ville ikke kopiere farens liv, ta imot ordre fra folk som var dummere enn ham, men med penger, herkomst og forbindelser. Han hadde raskt kommet seg til toppen av næringskjeden, og nøt friheten og respekten som fulgte med stor rikdom og enda større makt.

Han hadde høflig avslått alle lukrative tilbud fra giganter og isteden gått rett inn inngangsdøren til et lite, familiedrevet investeringsfirma som sakte, men sikkert ble knust til støv av de store gutta i bransjen.

Gabriel smilte ved minnet om det lille firmaet, for det hadde vært springbrettet, og han hadde valgt klokt. Han hadde fått dem ut av problemene og tilbake på banen, og hadde sett dem styre gjennom minefeltet av trusler fra konkurrentene rundt dem. Da de solgte firmaet to år etter at han begynte å jobbe for dem, hadde de tjent millioner, og Gabriel hadde tjent enda mer.

Resten … Vel, han var fryktet nå. Han hadde tatt farvel med Brooklyn-gutten som aldri helt hadde hørt til der fordi han var for ambisiøs, for smart, for fokusert på å finne en vei ut. Livet hadde ikke vært lett i årene etterpå, men det hadde vært godt, i det minste økonomisk.

Godt nok til ikke å sitte her mens klokken nærmet seg seks, og vente på at Scott-kvinnen skulle dukke opp.

Han reiste seg og gikk utålmodig fram og tilbake da døren til stuen ble åpnet. Han så seg over skulderen og så først Marie, hushjelpen hans, og så rett bak henne …

Gabriel bråstoppet.

Han hadde forventet en kvinne i slutten av syttiårene. Han hadde visst hvordan hun så ut, for han hadde fått en e-post med et bilde av henne før møtet.

Istedenfor så han en ung kvinne, slank som et siv med sølvaktig blondt hår som falt i bølger over skuldrene og nedover ryggen. Huden var glatt og øynene blå som kornblomster – klare som krystall.

Hun hadde på seg en overall, og en av selene hadde glidd ned av skulderen og avslørte en kremfarget topp og den svake kurven av et bryst.

Han ble irritert over at han hadde mistet kontrollen, men selv mens han tok seg sammen, kjente han kroppen våkne, og den ubudne instinktive fysiske reaksjonen var ikke typisk ham – og det irriterte ham enda mer.

Han brøt stillheten og bevegde seg framover.

«Og du er?»

*

Stemmen hans var rolig og myk, og kilte nedover Izzys ryggrad som et løfte om fare.

Hva hadde hun forventet? Ikke dette.

Huset minnet bare svakt om det mye mindre huset besteforeldrene hennes hadde eid, det hun hadde sett på de få bildene Izzy hadde. Det hadde åpenbart blitt påbygget opp gjennom årene, og var nå et passende palass for en milliardær, selv om hun ikke var sikker på hvor lenge mannen hadde eid det. Ifølge Evelyn var det blitt kjøpt og solgt to ganger, og han var den siste kjøperen. Men det var han som sto for oppussingen, og Evelyn visste det fordi hun hadde fulgt oppussingen i nesten et år.

Hun hadde blitt imponert over størrelsen på stedet. Huset var enormt. Et stort hvitt herskapshus med en gårdsplass med plass til minst hundre biler.

Hun hadde stirret, men var uforferdet. Hun kjente til svimlende rikdom. Visste hva den kunne kjøpe og ikke kjøpe, og en syttini år gammel kvinne var ikke til salgs, og hun planla å gjøre det helt klart.

Hun hadde blitt vist inn av en ung kvinne, og hun hadde følt seg behagelig opprørsk fram til nå. Til hun sto i denne flotte stuen og stirret på den vakreste mannen hun noen gang hadde sett, mens døren lukket seg stille bak henne.

Han var høy, over 1,85, med en slank og muskuløs kropp. Han hadde på seg en kortermet tennisskjorte og mørke bukser som hang lavt nok over de slanke hoftene til å framheve den smale midjen og de lange beina. Det mørke håret var litt for langt og krøllet seg mot kragen på tennisskjorten, og øyenvippene var fyldige og mørke, skygget for øyne som svart is. Og han var bronsebrun og vakker på en eksotisk måte.

Han tok pusten fra henne, og selvtilliten hun hadde slentret inn i huset med, forsvant som dugg for morgensolen.

Izzys munn føltes tørr, og hun så bort, for fristelsen til å stirre var overveldende. Uheldigvis kunne hun fremdeles se bildet av ham i hodet, så kjekk med olivenfarget hud, øyne mørke som natten og ansiktstrekk som var så perfekte at man et øyeblikk nesten kunne overse den kalde mangelen på velkomst.

«Vel?»

Det kalde spørsmålet fikk henne tilbake til jorden med et brak.

«Izzy Stowe», sa hun brått. Han slentret mot henne, og hun rygget et par centimeter og la armene i kors.

«Og du står i min stue fordi …?»

«Du sendte en beskjed til Evelyn Scott. Du ville diskutere hvordan du kan presse henne til å selge huset sitt.» Trassige ord, tenkte hun, og det motsatte av det hun følte. Hun var mer redd. Hun grøsset ved tanken på hvordan Evelyn ville ha taklet det. Evelyn var energisk, men hun var eldre og kunne lett ha blitt kuet av denne mannen. Hvem ville ikke det? Han så ut som typen som hadde fangehull for folk som våget å trosse ham.

«Jeg har ingen ønsker om å snakke med noen andre enn Mrs. Scott. Døren er bak deg, miss Stowe.»

Izzy tvang seg til å bli stående.

Så uhøflig! Men hvorfor var hun overrasket? Enhver som var villig til å bruke bølletaktikker mot en gammel kvinne var ikke typen til å prioritere gode manerer og vanlig høflighet.

«Evelyn har gitt meg fullmakt til å håndtere denne situasjonen.»

«Og dine kvalifikasjoner er …?»

«Vi er gamle venner, og jeg vil passe på henne.»

«Er hun ikke i stand til å passe på seg selv? Hun virker ganske bestemt i svarene til advokatene mine når de har vært i kontakt med henne.»

«Kan jeg sette meg?» Izzy så at han nølte og visste at han tenkte gjennom alternativene sine. Han var nok en opptatt mann, med begrenset tid til å løpe etter en gammel dame. Å vente enda en dag på et møte ville være en unødvendig forsinkelse, og kanskje han vurderte oddsen for at resultatet ville bli akkurat det samme – ingen Evelyn, men henne igjen.

Han nikket kort mot en av stolene, og Izzy satte seg ned. Umiddelbart følte hun seg underlegen, for han fortsatte å ruve over henne, men beina hennes hadde vært skjelvende.

«Snakk.»

Ett ord mens han sto over henne og så på henne med smalt blikk.

Izzy noterte seg at invitasjonen til te tydeligvis var trukket tilbake nå som hun hadde dukket opp istedenfor Evelyn. Han hadde ikke engang tilbudt henne et glass vann, og han viste ingen tegn til å bøte på den forglemmelsen.

«Kan du sette deg?» spurte hun. «Jeg vil ikke sitte og strekke på halsen mens vi snakker.»

Hun forventet nesten at han skulle overhøre henne, men i stedet trakk han til seg en skammel og satte den rett foran henne slik at hun ikke hadde annet valg enn å se på ham. På så nært hold var han enda mer avskrekkende, fordi han var så mye nærmere – nær tok til at hun kjente duften av etterbarberingsvannet hans, og definitivt nær nok til at hun så kulden i de mørke øynene.

«Evelyn har fortalt meg om situasjonen.» Izzy holdt stemmen rolig. Øynene hans var svarte og skremmende vaktsomme, og hun følte at hvert ord ble nøye vurdert fra alle kanter. Hun grøsset.

«Er du i slekt med Mrs. Scott?»

«Miss Scott. Evelyn giftet seg aldri.»

«Det er ikke relevant for situasjonen.»

«Er det ikke, Mr. Ricci?» spurte Izzy lavt. «Det huset er der Evelyn har bodd det meste av sitt voksne liv. I over fem tiår. Hun har ingen ektemann, ingen partner og ingen barn. Tror du virkelig at hun vil hoppe i taket av glede over tanken på å forlate det ene stedet i verden som representerer stabilitet for henne? Dessuten har hun alle vennene i kjøreavstand, og alle sosiale møter skjer i byen. Likevel vil du presse henne bort fra det ene stedet hun noensinne har kalt hjemme.»

«Det er en rørende tale, miss Stowe, men jeg liker ikke det følelsesladde vokabularet. Jeg har ikke benyttet bølletaktikker, og jeg ønsker ikke å presse noen. Og det er ikke mitt problem om kvinnen valgte å forbli ugift.»

«Du vil kjøpe huset hennes!»

«Til en pris langt over markedsverdien.»

«Det er ingen pris som er høy nok til å flytte noen fra det eneste stedet som er hjemme for dem.»

«Jeg er uenig.»

Uten advarsel reiste han seg og gikk mot en knapp på veggen. I løpet av noen sekunder banket den unge kvinnen som hadde sluppet henne inn, på døren.

«Noe å drikke, miss Stowe? Før jeg overbeviser deg om at det ville være i miss Scotts beste interesse å ta imot tilbudet mitt.»

Mannens arroganse var utrolig, tenkte Izzy. Han var villig til å høre på henne, men det var åpenbart at han allerede hadde bestemt seg. Men som Evelyn hadde påpekt, kunne ingen tvinge henne. Han hadde antakelig trodd at han kunne vinne ved å konfrontere Evelyn ansikt til ansikt, mens han så skremmende ut og mumlet dulgte trusler, og så bare vente på at hun skulle bryte sammen i frykt.

Gabriel Ricci var alt hun mislikte i en person, konkluderte Izzy. Han var uhøflig, ubarmhjertig, arrogant og totalt ute av stand til å se andres side.

Med en viss skyldfølelse innrømte hun at han på mange måter minnet henne om Max, selv om broren hennes hadde veldig logiske grunner for å være som han var.

Da hun var mye yngre og for ung til å forstå den komplekse situasjonen etter foreldrenes død, hadde hun hatet broren for den ubøyelige, disiplinerende tilnærmingen hans. Han hadde voktet over alt hun gjorde med uforsonlig blikk, tvunget henne til å lystre, nektet henne alle de små frihetene vennene hadde. Tillatelse måtte gis for den minste utflukt, og da hun ble tenåring, hadde han blitt enda strengere.

Det var først da James satte seg ned med henne en ettermiddag og forklarte hvorfor Max prøvde å beskytte henne at hun begynte å forstå hvorfor han var så streng. Han hadde tatt over som familieoverhode, og det var han som måtte sørge for at så lite som mulig forandret seg for James og henne. Det var han som måtte lede selskapet fram til James kunne begynne å hjelpe til, noe han hadde gjort. Så han hadde styrt med jernhånd, og først nylig hadde hun begynt å lure på hva han hadde gått glipp av i prosessen.

Men hva var denne mannens unnskyldning for å være en drittsekk?

Han prøvde ikke å kjøpe huset fordi han brydde seg om Evelyns skjebne. Dette var første gang han hadde nedlatt seg til å kontakte henne personlig. Før det hadde han overlatt drittjobben til en av undersåttene sine.

«Jeg vil gjerne ha et glass vann», sa hun rolig, og han trakk på skuldrene og snudde seg mot den unge kvinnen.

«Et glass vann», sa han. «Og en flaske cabernet sauvignon – med to glass.»

«Jeg vil ikke ha vin», sa Izzy. «Jeg er ikke her for å ta en drink, Mr. Ricci. Jeg er her for å fortelle deg at Evelyn ikke kommer til å selge huset, og hvis du ikke slutter å plage henne, må jeg kontakte en advokat.»

«Denne caberneten er veldig god. Mektig, men elegant, og hundre prosent bærekraftig.»

«Hørte du ett ord av det jeg sa?» Hun ble sittende i irritert taushet til husholdersken kom tilbake og skjenket et glass vin til Gabriel og ga Izzy vannet hun hadde bedt om.

Hun kunne knapt holde tilbake sinnet over likegyldigheten hans.

«Vel?» glefset hun da han brukte tid på å nyte vinen.

«Dette er mitt første streiftog inn i vinbransjen», fortalte han og tok en slurk. Han slentret mot vinduet og kikket ut et par sekunder før han snudde seg mot henne.

Izzy sa ingenting. Under raseriet og maktesløsheten måtte hun erkjenne at det var noe hypnotiserende ved denne mannen.

«Jeg liker denne delen av dalen, og jeg liker størrelsen på vinmarkene. Sammen med naboeiendommen har jeg et meget lovende areal.» Han tok en ny slurk av vinen før han slentret tilbake til skammelen. Denne gangen lente han seg mot henne, fylte rommet mellom dem med en slik energi at Izzy automatisk lente seg litt bakover. Et glass vann ga ingen form for påtatt mot.

«Saken er at din venninne sitter på en eiendom som ligger midt i mine vinmarker. Det er sikkert en oase nå. Men hvis miss Scott ikke selger, har jeg definitivt planer om å kjøpe jorden rundt hennes oase. Jeg skal beholde dette huset for meg selv, enten jeg blir boende eller ikke, men jeg vil trenge et passende bosted for mannen som skal drive stedet, og for hans stab. Det blir drift i stor skala. Først blir det kaos mens et bygningskompleks blir bygget. Venninnen din vil bli omgitt av stor trafikk. Det vil ikke bli den oasen det er nå. På sikt planlegger jeg å utvide ytterligere og sette opp et hotell for en håndfull vinkjennere som vil oppleve vingården, smake på vinene, se prosessen fra druer til vinfat.» Han trakk elegant på skuldrene. «Dette er hvordan verden fungerer. Ingenting forblir det samme.»

Izzy måpte over bildet som ble malt foran henne. Livet slik Evelyn kjente det, ville endre seg veldig. Kanskje ikke med kjøpet av vinmarkene, selv om den økte produksjonen ville føre til økt aktivitet, men hvis han kjøpte jorden rundt henne, ville hun ikke lenger få noe fred.

«Jeg har tilbudt miss Scott en veldig god avtale», fortsatte Gabriel. «Jeg vil personlig sørge for at hun får det huset hun ønsker i Napa. Vennene hennes? Hun kunne bo nærmere dem. Dessuten vil jeg sørge for at huset har den standarden hun ønsker, og har så mye eller lite eiendom som hun anser som nødvendig for å fortsette med hagestellet sitt.»

«Men det vil ikke være hjemmet hennes», hvisket Izzy og kjempet mot fristelsen til å bli overtalt til å tenke på tilbudet.

«Et hjem kan være hvor som helst, miss Stowe. Hvis hun skulle avslå tilbudet, vil jeg ikke forfølge saken, men hun kan komme i en situasjon der hun prøver å selge eiendommen på det åpne markedet senere og ikke får mer enn en fjerdedel av det hun ville få av meg nå. Hvem vil kjøpe et utdatert hus omgitt av noen andres eiendom og med støyen fra en bedrift? Definitivt ikke jeg, hvis hun skulle vurdere å selge på et senere tidspunkt.»

Han lente seg tilbake og la hodet på skakke. «Jeg understreker at dette er et engangstilbud, miss Stowe. Overbring den beskjeden. Jeg blir her i fjorten dager, men jeg vil ha din venninnes avgjørelse innen slutten av uken. Jeg starter samtaler med Ferguson om å kjøpe hans eiendom på det tidspunktet, og etter det vil ikke tilbudet lenger være gyldig.»

Dette var stikkordet for at hun skulle gå. Hun så det i uttrykket hans. Han hadde latt henne få sitt lille øyeblikk, men han hadde visst at hans sterke argument ville sette henne ut, og det hadde det.

«Jeg er ikke redd for truslene dine, Mr. Ricci.» Hun reiste seg og oppdaget at beina fremdeles var skjelvne.

«Jeg truer sjelden. Det er en taktikk som sjelden lønner seg.»

Izzy stirret på ham. Han var så vakker, og samtidig gjorde han henne kald til margen, for det var ingenting varmt eller menneskelig ved ham.

Den anspente tausheten ble brutt av lyden av springende føtter, og så ble døren til stuen slengt opp. I døråpningen sto et barn.

